[O]mnibus Christi fidelibus presentes litteras inspecturis. Ego Jacobus de Foissiaco canonicus Trecensis et ego Adam decanus Pontium. Notum facimus quod cum querela verteretur inter abbatem et conventum Vallis lucentis ex una parte et Renaudum presbiterum de Dierriaco ex altera super custodia molendini de Poisiaco quam dicti abbas et conventus dicebant ad suam ecclesiam pertinere pro portione quam in ipso molendino habebant, dicto Renaudo asserente custodiam molendini ad se pertinere ex toto. Tandem partes in nos compromiserunt ita quod nos super illa querela ad voluntatem nostram arbitrium proferremus pena decem librarum apposita quam pars illa que a nostro arbitrio resiliret, alteri parti solvere teneretur. Nos vero de prudentum virorum consilio arbitrati sumus in hunc modum : videlicet quod dictus Renaudus pro bona pacis tenebit ad vitam suam partem monachorum sub annua pensione sexdecim sextariorum bladi laudabilis, scilicet decem ordei et sex siliginis, cujus medietatem persolvet in Pascha et alteram medietatem in festo beati Remigii per singulos annos. Et si in hunc modum ad dictos terminos dictum bladum solutum non fuerit, monachi poterunt saisire molendinum donec Renaudus bladum persolverit et de eo quod non solverit ad terminos satisfactionem fecerit competenter. Post mortem vero ipsius, pars monachorum ad ipsos libere revertetur cum custodia molendini que recognita fuit eis ab adversa parte de jure antiquo pertinere pro portione quam ibidem habebant. Habebant autem monachi in molendino illo terciam partem et medietatem partis illius quam Guibertus molendinarius et heredes ipsius habuerunt in molendino illo. Et si forte sepedicti monachi reliquam partis illius medietatem acquirerent tenerent eam in manu sua quiete cum omni jure ad illam partiunculam pertinente. Et si forte - quod absit - vel per communem guerram vel per incendium molendinum contingeret devastari, tam monachi quam presbiter ipsum reedificarent in commune pro suis portionibus. Monachi vero pro aliis casibus nichil apponent. In cujus rei memoriam ad petitionem partium presentes litteras sigillorum nostrorum testimonio fecimus roborari. Actum anno Domini M° CC° nono decimo mense novembri.